
Haigla tn 1 maa-ala detailplaneeringu kehtestamine 
1. Asjaolud ja menetluse käik

Detailplaneeringu algatamise ettepaneku esitas SA Narva Haigla ning planeering algatati 11.02.2010 Narva Linnavolikogu otsusega nr 23. 
28.05.2010 Narva Linnavalitsuse Arhitektuuri- ja Linnaplaneerimise Amet kooskõlastas TÜ Inkeri poolt koostatud Haigla tn 1 maa-ala detailplaneeringu.
17.06.2010 Narva Linnavolikogu otsusega nr 95 võeti detailplaneering vastu. 
Avaliku väljapaneku perioodil 12.07. – 23.07.2010 ei esitatud planeeringule mitte ühtegi kirjalikku protesti ega ettepanekut planeeringu lahenduse muutmiseks.
Kehtestamisele esitatud detailplaneeringu koostamise eesmärgiks on planeeritavale maa-alale ehitusõiguse määramine olemasolevale hoonele juurdeehituse ja hooneid ühendava pääsla rajamiseks. Lahendatakse liikluskorralduse (juurdepääsude ja parkimise), maa-ala heakorrastuse ja haljastuse küsimused, määratakse tehnovõrkude asukohad.
Ala asub Narva linnas Kreenholmi linnaosas ning hõlmab Haigla tn 1 kinnistu ja sellega külgnevad Haigla tn, Mihhail Maslovi tn ja Spordi tn lõigud. Ala kuulub Kreenholmi kinnismälestiste kaitsevööndisse. Planeeritava ala pindala on ca 2 ha.
Kehtiva Narva linna üldplaneeringu järgi on planeeritava ala maakasutuse sihtotstarbeks määratud 100% ühiskondlike hoonete maa. Käesolev detailplaneering ei sisalda Narva linna üldplaneeringu muutmise ettepanekut ning on koostatud vastavuses Planeerimisseaduse ja lähteülesande nõuetega. 

2. Õiguslikud alused

Kohaliku omavalitsuse korralduse seaduse § 22 lõike 1 punkti 33 ja Narva Linna ehitusmääruse § 13 lõike 2 kohaselt on detailplaneeringu kehtestamine Volikogu pädevuses ja kehtestatakse vastavalt Planeerimisseaduse § 24 lõikele 3 ja  § 25 lõigetele 4 ja 7.
3. Otsus 
Kehtestada Haigla tn 1 maa-ala detailplaneering.
4. Rakendussätted
4.1. Narva linna Arhitektuuri- ja Linnaplaneerimise Ametil avaldada otsus ajalehes, milles Narva  linn avaldab ametlikke teateid.
4.2. Otsus jõustub teatavaks tegemisest.
4.3. Otsust on võimalik vaidlustada Tartu Halduskohtu Jõhvi kohtumajas 30 päeva jooksul jõustumisest.
Mihhail Stalnuhhin

Linnavolikogu esimees
